એમાં ગુરુનાં બે લક્ષણ અહીં છે. પહેલું રૂપ છે, ‘વન્દે બોધમયં નિત્યં.’ જે બોધમય છે એ ગુરુ અને શંકર નિત્ય બોધસ્વરૂપ છે. કેટલાક લોકોનું ધ્યાનમય રૂપ હોય છે. કેટલાક લોકોનું જ્ઞાનમય રૂપ હોય છે. કેટલાક લોકોનું કર્મમય રૂપ હોય છે. કેટલાક લોકોનું ભાવમય રૂપ હોય છે. શંકર નિત્યબોધરૂપી છે. આપણો બોધ ક્યારેક ક્યારેક હોય છે, પછી છૂટી જાય છે. આપણે માણસ છીએ, જીવ છીએ, સંસારી છીએ. બોધમય ગુરુ બોલે નહીં તો પણ લાગે છે કે એ સ્વયં બોધ છે. આપણી અણસમજને કારણે બોધમય ગુરુને બોલવું પડે છે. બાકી એમને બોલવાની જરૂર નથી. એ સ્વયં બોધમય છે. હું તો એવા નિષ્કર્ષ પર પહોંચ્યો છું કે કોઈ બુદ્ધપુરુષ મળી જાય, એવા બોધમય ગુરુ મળી જાય તો એમની પાસે ચૂપચાપ બેસો. એ સ્વયં બોધમય છે. એ પ્રવાહિત બોધ છે. બોધનો સીધોસાદો અર્થ છે, વિશ્વમાં કોઈ સાથે વિરોધ નહીં એને બોધ કહે છે. રામનો પણ વિરોધ નહીં, કામનો પણ વિરોધ નહીં. બોધનો પણ વિરોધ નહીં અને ક્રોધનો પણ વિરોધ નહીં. કોઈનો વિરોધ નહીં.